RESOLUCIÓN do 7 de maio de 2007 pola que se regulan as bases para a concesión da axuda económica establecida no artigo 27 da Lei orgánica 1/2004, do 28 de decembro, de medidas de protección integral contra a violencia de xénero e se procede á súa convocatoria.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 14/05/2007

O Servizo Galego de Promoción da Igualdade do Home e da Muller, creado pola Lei 3/1991, do 14 de xaneiro, é un organismo autónomo adscrito á Secretaría Xeral da Igualdade e dependente da Vicepresidencia da Igualdade e do Benestar. No Decreto 517/2005, do 6 de outubro, polo que se establece a estrutura orgánica deste departamento, sinálase que as competencias en materia de igualdade de xénero serán exercidas a través deste organismo, de acordo co establecido no Estatuto de autonomía de Galicia e nos termos sinalados na Constitución española.
A Lei orgánica 1/2004, do 28 de decembro, de medidas de protección integral contra a violencia de xénero establece, no seu artigo 27, o dereito a unha axuda económica para aquelas mulleres vítimas de violencia que se sitúen nun determinado nivel de rendas e sobre as que se presuma que pola súa idade, falta de preparación xeral ou especializada e circunstancias sociais, teñen especiais dificultades para obter un emprego, trátase dun dereito subxectivo mediante o que se pretende facilitar a súa integración social.
En aplicación da disposición derradeira cuarta desta lei, aprobouse o Real decreto 1452/2005, do 2 de decembro, polo que se regula esta axuda, un desenvolvemento regulamentario que se xustifica na necesidade de concretar os factores que inflúen na capacidade de inserción profesional das mulleres vítimas e tamén nas posibilidades de modulación da contía da axuda en atención ás distintas circunstancias en que se poden atopar as vítimas. Non obstante, a concesión da axuda, que se financia con cargo aos orzamentos xerais do Estado, correspóndelles ás administracións competentes en materia de servizos sociais.
O dereito á axuda vén determinado por unha situación de violencia de xénero que, segundo a lei e o seu desenvolvemento regulamentario, se acredita mediante a orde de protección e, excepcionalmente, co informe do Ministerio Fiscal que indique a existencia de indicios de violencia en canto non se dita a orde de protección. Non obstante, no articulado desta resolución establécese como acreditación a sentenza xudicial, isto incorpórase por indicación da Delegación Especial do Goberno contra a violencia sobre a muller, unha vez informada esta circunstancia pola Avogacía do Estado no Ministerio de Traballo de Asuntos Sociais.
En consecuencia, e posto que a Comunidade Autónoma ten a competencia exclusiva en materia de asistencia social, establecida no artigo 27.23º do Estatuto de autonomía, este organismo establece, por medio desta resolución, as bases reguladoras do procedemento a través de convocatoria pública para a concesión destas axudas, que, por seren un dereito subxectivo legalmente recoñecido, se concederán a todas as solicitantes que cumpran os requisitos. Serán aboadas nun pagamento único, e, segundo establece a normativa reguladora, xestionaranse coa máxima celeridade e simplicidade na tramitación. Os pagamentos realizaranse con cargo aos créditos xerados nos orzamentos vixentes do Servizo Galego de Promoción da Igualdade do Home e da Muller para este fin, na aplicación orzamentaria 05.80.313B.480.2, que inicialmente ascenden a 150.000 euros e que se incrementarán segundo os dereitos económicos que se deban recoñecer por disposición legal, e, que, unha vez efectuados, serán reembolsados polo
Ministerio de Traballo e Asuntos Sociais na súa integridade.
Por todo o exposto, e en uso das facultades que teño atribuídas,
DISPOÑO:
Artigo 1º.-Obxecto e beneficiarias.
Esta resolución ten por obxecto regular o procedemento para a concesión da axuda económica de pagamento único prevista no artigo 27 da Lei orgánica 1/2004, de 28 de decembro, de medidas de protección integral contra a violencia de xénero, dirixida ás mulleres vítimas de violencia de xénero que, residindo na Comunidade Autónoma de Galicia, acrediten insuficiencia de recursos e unhas especiais dificultades para obter un emprego.
Artigo 2º.-Acreditación da situación de violencia de xénero.
As situacións de violencia de xénero que dan lugar ao recoñecemento do dereito á axuda económica regulada nesta resolución, acreditaranse coa orde de protección a favor da vítima. Tamén se considerarán títulos de acreditación desta situación o informe do Ministerio Fiscal que indique a existencia de indicios de que a denunciante é vítima de violencia de xénero en canto se dite a orde de protección, así como a sentenza condenatoria definitiva, ou definitiva e firme, que conteña medidas de protección que acrediten a actualidade da situación de violencia.
Artigo 3º.-Requisitos das solicitantes.
Segundo establece a normativa estatal, para ser beneficiaria do dereito á axuda económica, a muller vítima de violencia de xénero deberá reunir, na data de solicitude da axuda, os seguintes requisitos:
a) Ser muller, maior de idade ou emancipada.
b) Carecer de rendas que, en cómputo mensual, superen o 75 por cento do salario mínimo interprofesional vixente, excluída a parte proporcional de dúas pagas extraordinarias.
c) Ter especiais dificultades para obter un emprego, que se acreditará a través do informe do Servizo Público de Emprego.
d) Ter vixentes as medidas de protección establecidas nunha orde de protección, informe do Ministerio Fiscal ou sentenza xudicial.
e) Non ter percibido esta axuda con anterioridade.
Artigo 4º.-Determinación das rendas.
Segundo o disposto no artigo 4 do Real decreto 1452/2005, do 2 de decembro, polo que se regula esta axuda, para efectos de determinar o requisito de carencia de rendas, unicamente se terán en conta as rendas ou ingresos de que dispoña ou poida dispoñer a solicitante da axuda, sen que se computen para estes efectos as rendas ou ingresos doutros membros da unidade familiar que convivan coa vítima.
Se a solicitante da axuda tivese responsabilidades familiares, entenderase que cumpre o requisito de carencia de rendas cando a renda mensual do conxunto da unidade familiar, dividida polo número de membros que a compoñen, non supere o 75% do salario mínimo interprofesional.
Para os efectos desta resolución non se considera o agresor membro integrante da unidade familiar da solicitante polo que as súas rendas individuais non se computan como rendas familiares.
Consideraranse rendas ou ingresos computables calquera ben, dereito ou rendemento de que dispoña a solicitante derivados do traballo, do capital mobiliario ou inmobiliario, incluíndo os incrementos de patrimonio, das actividades económicas e os de natureza prestacional, salvo as asignacións económicas da Seguridade Social por fillo ou menor acollido a cargo. Tamén se considerarán os rendementos que poidan deducirse do montante económico do patrimonio, aplicando ao seu valor o 50 por cento do tipo do xuro legal do diñeiro vixente, coa excepción da vivenda habitualmente ocupada pola solicitante e dos bens cuxas rendas sexan computadas.
As rendas que non procedan do traballo e se perciban con periodicidade superior ao mes, computaranse para estes efectos rateándose mensualmente.
Para a acreditación das rendas o Servizo Galego de Igualdade poderá pedir á solicitante a achega de copia das declaracións tributarias presentadas.
Artigo 5º.-Informe do Servizo Público de Emprego.
O informe do Servizo Público de Emprego, segundo dispón a normativa reguladora da axuda, deberá facer constar que a muller solicitante desta axuda, debido á súa idade, falta de preparación xeral ou especializada e circunstancias sociais, non vai mellorar de forma substancial a súa empregabilidade pola súa participación nos programas de emprego específicos establecidos para a súa inserción profesional.
Para ese efecto, na elaboración do itinerario persoal de inserción laboral, valorarase cada un dos factores mencionados no punto anterior e a incidencia conxunta deles na capacidade de inserción profesional da vítima e sobre a mellora da súa empregabilidade. Na apreciación da idade, terase en conta aquelas idades das que o Servizo Público de Emprego, de acordo coa súa experiencia, poida inferir a dificultade para a inserción laboral. Polo que se refire ás circunstancias relativas á preparación xeral ou especializada da vítima, estimaranse, fundamentalmente, aqueles supostos de total falta de escolarización ou, se é o caso, de analfabetismo funcional. Na valoración das circunstancias sociais atenderanse as relacionadas coa situación de violencia sufrida e a súa repercusión na participación ou aproveitamento dos programas de inserción, co grao de minusvalidez recoñecido, así como calquera outra que, a xuízo do Servizo Público de Emprego competente, poidan incidir na empregabilidade da
vítima.
Artigo 6º.-Contía da axuda.
A normativa reguladora da axuda establece as contías a que teñen dereito as beneficiarias segundo as circunstancias particulares que acrediten e que se encadran nos supostos seguintes:
1. O importe desta axuda será, con carácter xeral, equivalente ao de seis meses de subsidio por desemprego.
2. O importe desta axuda será equivalente a doce meses de subsidio por desemprego nos seguintes casos:
a) Cando a vítima tivese a cargo un familiar ou menor acollido.
b) Cando a vítima sen responsabilidades familiares tivese unha discapacidade igual ou superior ao 33%.
3. O importe desta axuda será equivalente a dezaoito meses de subsidio por desemprego nos seguintes casos:
a) Cando a vítima tivese ao seu cargo dous ou máis familiares ou menores acollidos, ou un familiar e un menor acollido.
b) Cando a vítima tivese ao seu cargo un familiar ou menor acollido e unha discapacidade igual ou superior ao 33% ela ou a persoa dependente.
4. O importe desta axuda será equivalente a vinte e catro meses de subsidio por desemprego nos seguintes casos:
a) Cando a vítima tivese ao seu cargo dous ou máis familiares ou menores acollidos, ou un familiar e un menor acollido e unha discapacidade igual ou superior ao 33% ela ou algunha das persoas dependentes.
b) Cando a vítima de violencia de xénero con responsabilidades familiares ou o familiar ou menor acollido con quen conviva tivese recoñecido oficialmente un grado de minusvalidez igual ou superior ao 65 por cento.
Artigo 7º.-Responsabilidades familiares.
Para os efectos do establecido na normativa reguladora da axuda, existirán responsabilidades familiares cando a beneficiaria teña ao seu cargo, polo menos, un familiar, por consanguinidade ou afinidade ata o segundo grao inclusive, co que conviva. Non se considerarán a cargo os familiares con rendas de calquera natureza superiores ao salario mínimo interprofesional, excluída a parte proporcional de dúas pagas extraordinarias.
As responsabilidades familiares deberán concorrer no momento da solicitude, excepto no suposto de fillas e fillos que nazan dentro dos trescentos días seguintes. Neste suposto procederá revisar a contía da axuda percibida para adecuala á cantidade que lle correspondía, se, na data da solicitude, concorren esas responsabilidades.
Entenderase que existe convivencia cando esta se atope interrompida por motivos derivados da situación de violencia de xénero.
Non será necesaria a convivencia cando exista obriga de alimentos en virtude de convenio ou resolución xudicial. Presumirase a convivencia, salvo proba en contrario, cando os familiares teñan recoñecida a condición de beneficiarios/as de asistencia sanitaria da Seguridade Social no documento que apareza estendido a nome da vítima.
Artigo 8º.-Solicitudes e documentación.
1. A solicitude da axuda dirixirase á directora do Servizo Galego de Promoción da Igualdade do Home e da Muller e presentarase segundo o modelo previsto no anexo I desta resolución, asinada pola solicitante, xunto coa seguinte documentación:
a) Copia compulsada do DNI da solicitante. No caso de solicitantes estranxeiras deberán presentar copia compulsada da tarxeta de identidade de estranxeira (NIE) e do permiso de traballo.
b) Certificado de empadroamento ou documentación similar.
c) Declaración responsable de ingresos (anexo II) que comprende rendas do traballo, axudas ou subvencións públicas e similares. Para os efectos desta resolución non se considera o agresor membro integrante da unidade familiar da solicitante polo que as súas rendas individuais non se computan como rendas familiares.
d) Acreditación da conta bancaria da que a solicitante é titular, con expresión de códigos de entidade bancaria e sucursal, número da conta e díxito de control.
e) Acreditación de discapacidade da solicitante e dos familiares, se é o caso, co certificado expedido polas unidades correspondentes das delegacións provinciais da Vicepresidencia da Igualdade e do Benestar.
f) Acreditación de fillas/os a cargo a través do libro de familia e o informe de servizos sociais ou sentenza xudicial de custodia ou da tarxeta da Seguridade Social da beneficiaria.
g) Acreditación doutros familiares a cargo cun informe de servizos sociais ou a inclusión como beneficiaria/o na seguridade social.
h) Declaración do conxunto de axudas solicitadas, tanto as aprobadas ou concedidas como as pendentes de resolución, para a mesma finalidade, das distintas administracións públicas ou calquera dos seus organismos, entes ou sociedades (anexo III).
Artigo 9º.-Lugar e prazo de presentación de solicitudes e tramitación.
1. As solicitudes presentaranse no rexistro do Servizo Galego de Promoción da Igualdade do Home e da Muller ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. O prazo de presentación de solicitudes comeza a partir do día seguinte ao da publicación desta resolución no Diario Oficial de Galicia e rematará o 30 de novembro de 2007. En todo caso, no momento de presentar a solicitude teñen que estar vixentes as medidas de protección.
3. No suposto de que a solicitude non cumpra os requisitos sinalados na convocatoria ou a documentación achegada conteña erros ou sexa insuficiente, o órgano competente requirirá a solicitante para que no prazo de dez (10) días, achegue os documentos preceptivos ou emende os erros detectados, con indicación de que, se así non o fixese no prazo indicado, se terá por desistida da súa petición, logo da correspondente resolución, ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
4. Tendo en conta que o Punto de Coordinación de Ordes de Protección se atopa neste organismo, o órgano xestor comprobará durante toda a tramitación do expediente que as medidas de protección seguen en vigor no momento inmediatamente anterior a ditarse a resolución de concesión da axuda.
5. Á solicitude incorporarase o informe do Servizo Galego de Colocación, solicitado directamente por este organismo, para acreditar que a participación en programas de formación e/ou emprego, non vai incidir de xeito substancial na mellora da empregabilidade da beneficiaria.
6. A presentación da solicitude comporta a autorización ao órgano xestor para solicitar o informe de empregabilidade ao Servizo Galego de Colocación, e para obter a información adicional que considere necesaria para a axeitada estimación dos ingresos ou recursos económicos da unidade de convivencia independente e, en xeral, para completar o expediente administrativo dirixíndose aos órganos públicos ou privados competentes, ben sexa a través de acceso directo a bases de datos por medios telemáticos ou a través de solicitude por oficio ordinario. Así mesmo comprende a cesión de datos a outras administracións públicas para os únicos efectos de control da xestión da axuda.
Artigo 10º.-Comisión de valoración.
1. A directora do Servizo Galego de Promoción da Igualdade do Home e da Muller designará unha comisión de valoración constituída pola presidenta, que será a secretaria do organismo e, polo menos, por catro vogais elixidos entre o persoal do organismo e da Subdirección Xeral para o Tratamento da Violencia de Xénero da Secretaría Xeral da Igualdade, un deles actuará como secretario/a. Se por calquera causa, no momento en que a comisión de valoración teña que examinar as solicitudes algún dos seus compoñentes non puidese asistir, será substituído pola persoa que para o efecto designe a directora do organismo.
2. Revisada a documentación e completada, se é o caso, remitirase á comisión de avaliación que realizará as propostas de resolución á directora xeral do organismo, de acordo co establecido nesta disposición. A comisión reunirase polo menos unha vez ao mes, agás circunstancias xustificadas, e presentará unha proposta de resolución das solicitudes completas ata ese momento, sempre que nese período se completen todos os trámites administrativos da solicitude.
Artigo 11º.-Resolución.
1. A resolución dos expedientes, unha vez fiscalizada a proposta da comisión de valoración pola intervención delegada, correspóndelle a directora do Servizo Galego de Igualdade.
2. O prazo máximo para resolver será de tres meses que se computarán a partir da presentación da solicitude, transcorrido este prazo sen que recaese resolución expresa, que en todo caso deberá producirse antes de rematar o exercicio orzamentario, a solicitude entenderase desestimada.
3. A contía e condicións da axuda serán as que se especifiquen na resolución de concesión.
4. As resolucións ditadas esgotan a vía administrativa, e contra elas pode interpoñerse potestativamente recurso de reposición ante o órgano que ditou o acto no prazo dun mes desde a súa notificación, de acordo co disposto no artigo 117 da Lei de réxime xurídico das administracións públicas e do procedemento administrativo común, ou directamente recurso contencioso-administrativo ante o órgano xurisdicional competente, no prazo de dous meses a partir do día seguinte ao da súa notificación, segundo o disposto na Lei 29/1998, do 13 de xullo, reguladora da xurisdición contencioso-administrativa.
Artigo 12º.-Pagamento das axudas.
1. Segundo o disposto no artigo 30.7º da Lei 38/2003, do 17 de novembro, xeral de subvencións, a contía da axuda concedida aboaráselle ás solicitantes nun pagamento único polo importe que lle corresponda segundo as contías determinadas no artigo 6º da presente resolución, unha vez notificada a resolución de concesión. A tramitación do pagamento axustarase ao establecido no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo.
2. O pagamento da axuda regulada nesta disposición farase unicamente na conta que as solicitantes fixesen constar na solicitude, debendo permanecer activa para estes efectos en canto non se teña constancia da finalización do expediente, non facéndose responsable a Administración da imposibilidade de efectuar o ingreso por causas directamente imputables ás solicitantes.
Artigo 13º.-Obrigas das beneficiarias. Seguimento e control.
1. As beneficiarias da axuda quedan sometidas ao cumprimento das obrigas exixidas de conformidade co disposto no artigo 78.4º do Decreto lexislativo 1/1999, do 7 de outubro, e ás actuacións de comprobación que acorde o Servizo Galego de Promoción da Igualdade do Home e da Muller. Así mesmo, quedan obrigadas a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
2. O seguimento das axudas será realizado, en cada caso, polo persoal especializado que determine a dirección do Servizo Galego de Promoción da Igualdade do Home e da Muller, e consistirá en:
a) Avaliación e control da súa aplicación, exixíndose como mínimo un informe social que se presentará no último trimestre do ano, sobre a situación das beneficiarias.
b) Apoio e orientación ás beneficiarias, que se manterá con posterioridade á obtención da axuda, debido a que son mulleres especialmente vulnerables polo risco de exclusión social en que se atopan dados os escasos recursos económicos de que dispoñen e a imposibilidade, polo menos momentánea, de inserción laboral. Así mesmo, este seguimento permitirá avaliar a eficacia da medida de concesión da axuda.
Artigo 14º.-Compatibilidade, alteración e modificación.
1. A axuda regulada nesta disposición é exclusivamente compatible coas axudas previstas na Lei 35/1995, do 11 de decembro, de axudas e asistencia ás vítimas de delitos violentos e contra a liberdade sexual. En consecuencia, é incompatible coa percepción de calquera outra axuda establecida tanto polas administracións públicas ou calquera dos seus organismos, entes ou sociedades, como por calquera entidade privada destinada ao mesmo fin.
2. No suposto de que a solicitante percibise axudas ao abeiro da Lei 35/1995, estas deberán computarse como ingresos, coa finalidade de determinar se cumpre o requisito de carencia de rendas establecido no artigo 27 da Lei orgánica 1/2004, e no artigo 3 do Real decreto 1452/2005, do 2 de decembro, que o desenvolve.
3. Toda alteración das condicións tidas en conta para a concesión da axuda e, en todo caso, a obtención concorrente doutras outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión ou, se é o caso, á revogación.
Artigo 15º.-Reintegro.
Segundo o disposto no artigo 9 do Real decreto 1452/2005, do 2 de decembro, procederá a devolución íntegra das cantidades percibidas cando se obteña a axuda sen reunir os requisitos exixidos para a súa concesión ou se falseasen ou ocultasen feitos ou datos que motivaran a súa concesión. Para a tramitación do expediente declarativo de reintegro aplicarase o disposto no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e na Lei 38/2003, do 17 de novembro, xeral de subvencións.
Disposicións adicionais
Primeira.-O Servizo Galego de Promoción da Igualdade do Home e da Muller instará a tramitación das modificacións orzamentarias necesarias para recoñecer as obrigas e realizar os pagamentos correspondentes ás axudas aprobadas en cumprimento do disposto no artigo 27 da Lei orgánica 1/2004, do 28 de decembro, de medidas de protección integral contra a violencia de xénero.
Segunda.-As solicitudes recibidas no prazo establecido na Resolución do 31 de marzo de 2006, publicada o 7 de abril de 2006, que ao remate do exercicio anterior non se sometesen ao estudo da comisión de valoración, por non estaren completos os trámites previos, resolveranse ao abeiro desta resolución.
Terceira.-As beneficiarias estarán sometidas ás responsabilidades e ao réxime sancionador que sobre infraccións nesta materia establece a Lei 4/1993, do 14 de abril, de servizos sociais; o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia e a Lei 38/2003, do 17 de novembro, xeral de subvencións.
Cuarta.-As concesións destas axudas non serán obxecto de publicidade, en aplicación do disposto no artigo 18.3º d) da Lei 38/2003, do 17 de novembro, xeral de subvencións e no artigo 13.6º da Lei 4/2006, do 30 de xuño, de transparencia e boas prácticas na Administración galega.
Disposicións derradeiras
Primeira.-A directora do Servizo Galego de Promoción da Igualdade do Home e da Muller ditará as instrucións necesarias para o axeitado desenvolvemento e cumprimento desta resolución.
Segunda.-Esta disposición entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de maio de 2007.
Ana Luisa Bouza Santiago
Directora do Servizo Galego de Promoción
da Igualdade do Home e da Muller
Ver referencia pdf "09200D011P064.PDF"
Ver referencia pdf "09200D011P064.PDF"
Ver referencia pdf "09200D012P071.PDF"